ఆరోగ్య బీమాలోకి ఆదిత్య బిర్లా
- 10% మార్కెట్‌ వాటాయే లక్ష్యం: ఏబీహెచ్‌ఐసీఎల్‌ సీఈవో
నవతెలంగాణ, వాణిజ్య విభాగం: 'ఆదిత్యా బిర్లా ఫైనాన్సీయల్‌ సర్వీసెస్‌ గ్రూపు' ఆరోగ్య బీమా రంగంలోకి అడుగుపెట్టింది. సౌత్‌ ఆఫ్రికాకు చెందిన ఎంఎంఐ హోల్డింగ్స్‌ లిమిటెడ్‌ భాగస్వామ్యంతో 'ఆదిత్య బిర్లా హెల్త్‌ ఇన్షూరెన్స్‌' (ఏబీహెచ్‌ఐసీఎల్‌)ను ఏర్పాటు చేసింది. భారత బీమా విభాగంలో వచ్చే నాలుగైదు ఏండ్లలో 8-10 శాతం మార్కెట్‌ వాటాను లక్ష్యంగా పెట్టుకొని ముందుకు సాగుతున్నట్లుగా ఆదిత్యా బిర్లా హెల్త్‌ ఇన్సూరెన్స్‌ సీఈవో మయాంక్‌ భత్వాల్‌ తెలిపారు. ఇదే సమయంలో అగ్రశ్రేణీ ఐదు కంపెనీల్లో చోటు దక్కించుకోవాలని నిర్దేశించుకున్నామని వెల్లడి ంచారు. ప్రస్తుతం 7 పట్టణాల్లో కార్యాలయాలు కలిగి ఉన్నామని, వచ్చే ఏడాది కల్లా మరో 25 పట్టణాలకు విస్తరిస్తామన్నారు. ఇప్పటికే 150 పట్టణాల్లోని 1400-1500 ఆసుపత్రులతో ఒప్పందం కుదుర్చుకున్నట్లుగా వివరించారు. ప్రతి ఏడాది 300 వరకు ఆసుపత్రులను జోడిస్తామన్నారు. ప్రధానంగా 35-45 ఏళ్ల వయస్సు వారిని లక్ష్యంగా చేసుకున్నట్లుగా వివరించారు. వచ్చే ఏడాది ఆన్‌లైన్‌ బీమా పథకాలను కూడా ఆవిష్కరిస్తామన్నారు. తాము 'గ్రూపు ఆక్టివ్‌ హెల్త్‌', 'రిటైల్‌ ఆక్టివ్‌ హెల్త్‌' పథకాలను అందిస్తున్నామన్నారు. ఇతర బీమా కంపెనీలతో పోల్చితే ఇవి చౌక అయిన పథకాలని పేర్కొన్నారు.
మీ స్నేహితులకు రికమెండ్ చెయ్యండి